
Prozor u prošlost,vrata u budućnost

[bookmark: _GoBack]Obilazeći našu divnu domovinu Bosnu i Hercegovinu, stigla sam u njen mali, ali ipak značajan grad - Zvornik. Odlučila sam da posjetim Kušlat džamiju, poznatiju kao "džamija na stijeni". Nalazi se visoko iznad rijeke Drinjače, na jednoj od strmih stijena. Put do Kušlat džamije bio je dug i tih. Strme stepenice, miris zemlje poslije kiše, šum vjetra koji je nosio dah planina... Sve je djelovalo kao da me vodi u neko drugo vrijeme. Držeći se za stijene, kao da visi između neba i zemlje, do nje se dolazilo kamenim stepenicama. Penjući se uz stepenice kao da sam čula svaku njihovu misao i nedovršenu priču. Kada sam se popela, bila sam oduševljena prekrasnim pogledom na okolna brda, rijeke i doline. Bila je toliko jedinstvena, a istovremeno toliko veličanstvena. Za Kušlat džamiju možemo reći da prkosi vremenu jer koliko god bila stara, ona još uvijek traje i opstaje. Kada sam zakoračila unutra, obuzeo me osjećaj mira koji se riječima ne može opisati. Kameni zidovi su bili jako hladni, ali istovremeno puni života. Iako je džamija bila obnovljena, na njenim zidovima se vidio manji trag godina, kao da su u njih urezane sve dove i suze svih onih koji su ovdje tražili smiraj. Sunčeva svjetlost je kroz male, drvene, polukružne prozore ostavljala zlatni trag iskrica od prašine. Grede su bile istesane sjekirom bez obrade modernim mašinama. Prostor desnog ugla je zauzimao minber, minijaturan i dosta neobičan kao i sama džamija. Iz strmog krova se izdizala drvena munara, a na vanjskom zidu se nalazi spomen ploča sa imenima vakifa. U jednom trenutku pažnju mi je privukao mali ručno izrađeni drveni prozor koji me vratio u prošlost. Kroz taj prozor sam vidjela vojnike koji su gradili džamiju u davnom 15. stoljeću. Zatim sam vidjela vojnike koji sa džamije posmatraju neprijateljsku vojsku, ali sam također vidjela ljude na sedždi koji se mole za oprost i opskrbu. Ovaj prozor bio je prozor u prošlost pun sjećanja, tradicije Bošnjaka i njihove vjere. Inače, Kušlat džamija me podsjetila na gnijezdo neke ptice koje je vrijedno, ali je do njega teško doći. Ona je od velikog historijskog značaja za našu domovinu jer je najstarija i najneobičnija vojna džamija u Bosni i Hercegovini. U stvarnost me dozvao cvrkut ptica sa grana pa sam izašla na zrak. Divila sam se kako su to ljudi prije izgradnje stepenica išli u džamiju, uskim putićem punim grba. Zatim sam ispred sebe ugledala vrata budućnosti i u svojoj mašti prošla kroz njih. Ugledala sam Kušlat džamiju kakvom sam je zamišljala. Bila je potpuno renovirana sa novim uređenim stepenicama i metalnim rukohvatom. Vidjela sam djecu koja prvi put dolaze u džamiju na namaz i njihove majke koje prate svaki njihov korak, starce koji sa osmijehom dolaze na namaz, džematlije sa takijama na glavi i čula dove koje šapuću tiho, iz srca. Vidjela sam kako je džamija postajala sve poznatija i posjećenija, što me podsjetilo na riječi našeg nobelovca Ive Andrića koji kaže :”Kako se može nazvati pravim Bosancem onaj koji ne zna za Kušlat džamiju?”. Dok sam stajala pred tom džamijom, osjećala sam se kao da gledam u prošlost i budućnost istovremeno i u spoj tradicije, vjere i savremenosti. Zaključila sam da arhitektura ove džamije spaja jedinstvenost i veličanstvenost i da me svaki ornament, luk i kaligrafija podsjećaju na njenu duhovnost i sklad. Tada sam shvatila da arhitektonsko naslijeđe nisu samo građevine, zidovi i cigle. To su osjećaji koji traju zauvijek, mjesta koja povezuju prošlost i naše pretke sa budućnošću i generacijama koje će tek doći. Ova džamija mi je pokazala da vjera nikad ne stari, ljepota tradicije ne blijedi i da svaki kamen nosi priču onih koji su ga postavili.            
